**PRIJEDLOG**

**PROGRAM DODJELE POTPORA MALE VRIJEDNOSTI**

**ZA POTICANJE RAZVOJA PODUZETNICIMA KOJI OBAVLJAJU DJELATNOSTI PRERADE DRVA I PROIZVODNJE NAMJEŠTAJA NA PODRUČJU**

**REPUBLIKE HRVATSKE ZA 2022. GODINU**

**UVOD**

**I.**

1. Predmet Programa dodjele potpora male vrijednosti za poticanje razvoja poduzetnicima koji obavljaju djelatnosti prerade drva i proizvodnje namještaja na području Republike Hrvatske za 2022. godinu je dodjela potpora poduzetnicima koji obavljaju djelatnosti prerade drva i proizvodnje namještaja na području Republike Hrvatske, u obliku bespovratnih sredstava, u ukupnom iznosu od 30.000.000,00 kuna.
2. Ovaj Program predstavlja akt na temelju kojega se dodjeljuju potpore kako je navedeno u Uredbi Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore (SL L 352, 24.12.2013.), kako je posljednji put izmijenjena Uredbom Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215, 7.7.2020., str. 3.); (u daljnjem tekstu: Uredba (EU) br. 1407/2013).
3. Potpore dodijeljene prema ovome Programu smatraju se transparentnim potporama, u smislu članka 4. Uredbe (EU) br. 1407/2013.
4. Gornja granica potpore male vrijednosti koja se po državi članici dodjeljuje jednom poduzetniku ne smije prelaziti 200.000 eura u tekućoj fiskalnoj godini te tijekom prethodne dvije fiskalne godine.
5. Ministarstvo će pisanim putem obavijestiti korisnike o predviđenom iznosu potpore izraženom u obliku bruto novčane protuvrijednosti potpore, kao i tome da je riječ o potpori male vrijednosti pozivajući na Uredbu (EU) br. 1407/2013. Prije dodjeljivanja potpore Ministarstvo će od podnositelja prijave ishoditi izjavu, u pisanom obliku, o svakoj potpori male vrijednosti na koju se primjenjuje Uredba (EU) br. 1407/2013 ili druge uredbe o potporama male vrijednosti, primljenoj tijekom prethodne dvije fiskalne godine i u tekućoj fiskalnoj godini. Potpora se može dodijeliti tek nakon što se utvrdi da isto neće povisiti ukupan iznos potpora male vrijednosti koji je podnositelj prijave primio do razine koja premašuje odgovarajuću gornju granicu iz članka 3. stavka 2. Uredbe (EU) br. 1407/2013 i da su ispunjeni svi uvjeti predviđeni Uredbom (EU) br. 1407/2013.

**KORISNICI PROGRAMA**

**II.**

Prihvatljiv podnositelj prijave je poduzetnik koji kumulativno ispunjava sljedeće uvjete:

1. mikro, mali, srednji i veliki (isključivo trgovačko društvo i obrt) koji je prema Nacionalnoj klasifikaciji djelatnosti 2007. – NKD 2007. („Narodne novine“, br. 58/07. i 72/07.) registriran za obavljanje djelatnosti u područjima Prerade drva i proizvoda od drva i pluta, osim namještaja; proizvodnja proizvoda od slame i pletarskih materijala (C16) i/ili Proizvodnje namještaja (C31)
2. ima proizvodnju u području djelatnosti iz podtočke 1. ove točke na teritoriju Republike Hrvatske, i to najmanje dvije poslovne godine na dan objave javnog natječaja na temelju ovoga Programa
3. preko 51 % ukupnog godišnjeg prihoda/ primitka u zadnje tri fiskalne godine ostvario je proizvodnjom vlastitih proizvoda, a ne trgovinom repromaterijala i pružanjem usluge obrade pločastih materijala i ostalih drvnih materijala
4. prethodnu 2021. poslovnu godinu završio s pozitivnim financijskim rezultatom
5. ima najmanje dvije zaposlene osobe (vlasnik obrta prijavljen na obvezno mirovinsko i zdravstveno osiguranje u svojstvu obrtnika smatra se zaposlenom osobom u obrtu)
6. nema evidentiran dug po osnovi javnih davanja o kojima službenu evidenciju vodi Porezna uprava
7. ima podmirene sve obveze prema svojim zaposlenicima po bilo kojoj osnovi i
8. on, njegovi vlasnici ni osobe ovlaštene za zastupanje nemaju izrečenu pravomoćnu osuđujuću presudu za jedno ili više sljedećih kaznenih dijela: prijevara, prijevara u gospodarskom poslovanju, primanje mita u gospodarskom poslovanju, davanje mita u gospodarskom poslovanju, utaja poreza ili carine, subvencijska prijevara, pranje novca, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zločinačko udruženje i počinjenje kaznenog djela u sastavu zločinačkog udruženja.

U skladu s člankom 2. stavkom 2. Uredbe (EU) br. 1407/2013 u slučaju pripadnosti poduzetnika kategoriji „Jedan poduzetnik“ **pravo na potporu** ima samo jedan poduzetnik.

Ako je jedna pravna ili fizička osoba osnivač/ suosnivač/ vlasnik/ suvlasnik više poduzetnika, **pravo na prijavu** po ovome Programu ima samo jedan poduzetnik.

Ako je više poduzetnika s proizvodnjom na istoj lokaciji odnosno koriste iste proizvodne kapacitete i radnu snagu, **pravo na prijavu** po ovome Programu ima samo jedan poduzetnik.

**Pravo na prijavu** po ovome Programu nema korisnik bespovratnih sredstava potpore male vrijednosti po Javnom natječaju za dodjelu potpora male vrijednosti za sanaciju šteta od potresa poduzetnicima koji obavljaju djelatnosti prerade drva i proizvodnje namještaja na području Sisačko-moslavačke, Zagrebačke i Karlovačke županije KLASA: 310-02/21-02/02, URBROJ: 525-11/0578-21/1 od 12. veljače 2021. koji do dana predaje prijave na javni natječaj po ovome Programu nije izvršio svoje ugovorne obveze, korisnik kojemu je aktiviran instrument osiguranja zbog utvrđenog nenamjenskog korištenja bespovratnih sredstva i svi poduzetnici povezani s takvim korisnikom s naslova kategorije „Jedan poduzetnik“.

**POJMOVI**

**III.**

Pojedini pojmovi u smislu ovoga Programa imaju sljedeće značenje:

1. **potpora male vrijednosti** – je potpora uređena važećom uredbom Europske unije, a koja zbog svoga iznosa ne narušava ili ne prijeti narušavanjem tržišnog natjecanja i ne utječe na trgovinu između država članica Europske unije te ne predstavlja državnu potporu iz članka 107. stavka 1. Ugovora o funkcioniranju Europske unije
2. **mikro, malo i srednje poduzeće** – kako je definirano u Prilogu I. Definicije malih i srednjih poduzeća Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014.), koja je izmijenjena Uredbom Komisije (EU) 2020/972 od 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledunjezina produljenja i odgovarajućih prilagodbi (SL L 215, 7.7.2020.) te koja je posljednji put izmijenjena Uredbom Komisije (EU) 2021/1237 od 23. srpnja 2021. o izmjeni Uredbe (EU) br. 651/2024. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (Tekst značajan za EGP) (SL L 270/39, 29.7.2021.); (u daljnjem tekstu: Uredba (EU) br. 651/2014), kategorija mikro, malo i srednje poduzeće sastoji se od poduzeća koja imaju manje od 250 zaposlenih i godišnji promet koji ne premašuje 50 milijuna eura i/ili godišnju bilancu koja ne premašuje 43 milijuna eura.
3. **veliko poduzeće** – poduzeće koje ne ispunjava uvjete iz Priloga I. Uredbe (EU) br. 651/2014.

4. **jedan poduzetnik** *–* u skladu s člankom 2. stavkom 2. Uredbe (EU) br. 1407/2013, obuhvaća sva poduzeća koja su u najmanje jednom od sljedećih međusobnih odnosa:

a) jedno poduzeće ima većinu glasačkih prava dioničara ili članova u drugom poduzeću

b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća

c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća i

d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzetnici koji su u bilo kojem od odnosa navedenih od a) do d) ove podtočke preko jednog ili više drugih poduzetnika, također pripadaju kategoriji „Jedan poduzetnik“.

5. **intenzitet potpore** *–* bruto iznos potpore izražen kao postotak prihvatljivih troškova, prije odbitka poreza ili drugih naknada.

**ZABRANA DODJELE POTPORE**

**IV.**

1. U skladu s člankom 1. Uredbe (EU) br. 1407/2013, u okviru ovoga Programa potpora se ne može dodijeliti:

a) poduzetnicima koji djeluju u sektorima ribarstva i akvakulture

b) poduzetnicima koji djeluju u primarnoj proizvodnji poljoprivrednih proizvoda

c) poduzetnicima koji djeluju u sektoru prerade i stavljanja na tržište poljoprivrednih proizvoda, u sljedećim slučajevima:

* ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju poduzetnici u pitanju
* ako su potpore uvjetovane njihovim djelomičnim ili potpunim prenošenjem na primarne proizvođače

d) za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću

e) kao potpora koja se uvjetuje uporabom domaćih proizvoda umjesto uvezenih.

Ako poduzetnik djeluje u sektorima navedenima pod a), b) ili c) ove podtočke i djeluje u jednom ili više sektora ili ima druge djelatnosti koje su obuhvaćene područjem primjene ovoga Programa, ovaj Program se primjenjuje na potpore dodijeljene u vezi s tim drugim sektorima ili djelatnostima, uz uvjet da se na primjeren način osigura, na primjer razdvajanjem djelatnosti ili troškova, da djelatnosti u sektorima koji su isključeni iz područja primjene ovoga Programa ne ostvaruju korist od potpore dodijeljene na temelju ovoga Programa.

2. U skladu s člankom 2. točkom 18. Uredbe (EU) br. 651/2014, u okviru ovoga Programa potpora se ne može dodijeliti poduzetniku koji je u teškoćama odnosno ako ispunjava jedan od sljedećih uvjeta:

1. u slučaju društva s ograničenom odgovornošću (osim mikro, malih i srednjih poduzeća; u daljnjem tekstu: MSP, koje postoji manje od tri godine ili, za potrebe prihvatljivosti za potpore za rizično financiranje, MSP-a tijekom sedam godina od njegove prve komercijalne prodaje koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovice njegova vlasničkog kapitala izgubljeno zbog prenesenih gubitaka
2. u slučaju društva u kojem najmanje nekoliko članova snosi neograničenu odgovornost za dug društva (osim MSP-a koji postoji manje od tri godine ili, za potrebe prihvatljivosti za potpore za rizično financiranje, MSP-a tijekom sedam godina od njegove prve komercijalne prodaje koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovice njegova kapitala navedenog u financijskom izvještaju društva izgubljeno zbog prenesenih gubitaka
3. ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika
4. ako je poduzetnik primio potporu za sanaciju, a još nije nadoknadio zajam ili okončao jamstvo, ili je primio potporu za restrukturiranje, a još je podložan planu restrukturiranja
5. u slučaju poduzetnika koji nije MSP, ako je tijekom zadnje dvije godine:

- omjer knjigovodstvenog duga i kapitala poduzetnika bio veći od 7,5 i

- EBITDA koeficijent pokrića kamata poduzetnika bio je niži od 1,0.

1. U slučaju kada i nije ispunjena niti jedna od pretpostavki navedenih u podtočki 2. ove točke, smatra se da je poduzetnik u teškoćama ako se radi o poduzetniku koji je u postupku predstečajne nagodbe, koji nije ispunio obveze vezane za plaćanje poreza, prireza i doprinosa na i iz plaća u skladu sa zakonskim odredbama te nema podmirene sve obveze prema svojim zaposlenicima po bilo kojoj osnovi.

**ZBRAJANJE POTPORA**

**V.**

1. Potpore dodijeljene po ovome Programu mogu se zbrajati s drugim potporama male vrijednosti dodijeljenima u skladu s Uredbom Komisije (EU) br. 360/2012 od 25. travnja 2012. o primjeni članaka 107. i 108. Ugovora o funkcioniranju Europske unije na potpore *de minimis* koje se dodjeljuju poduzetnicima koji pružaju usluge od općeg gospodarskog interesa [(Tekst značajan za EGP)](https://eur-lex.europa.eu/legal-content/HR/AUTO/?uri=celex:32012R0360) (SL L 114, 26.4.2012, str. 8.) koja je izmijenjena Uredbom Komisije (EU) 2018/1923 оd 7. prosinca 2018. o izmjeni Uredbe (EU) br. 360/2012 u pogledu njezina razdoblja primjene (Tekst značajan za EGP) (SL L 313, 10.12.2018.) i koja je izmijenjena Uredbom Komisije (EU) 2020/1474 оd 13. listopada 2020. o izmjeni Uredbe (EU) br. 360/2012 u pogledu produljenja njezina razdoblja primjene i vremenski ograničenog odstupanja za poduzetnike u teškoćama radi uzimanja u obzir posljedica pandemije bolesti COVID-19 (Tekst značajan za EGP) (SL L 337, 14.10.2020.) neovisno o instrumentu i davatelju potpore, do gornjih granica utvrđenih u Uredbi (EU) br. 1407/2013. Mogu se pribrajati potporama male vrijednosti dodijeljenima u skladu s drugim uredbama o potporama male vrijednosti do odgovarajuće gornje granice utvrđene člankom 3. stavkom 2. Uredbe (EU) br. 1407/2013.
2. Potpore dodijeljene po ovome Programu ne kumuliraju se s državnim potporama u vezi s istim prihvatljivim troškovima ili s državnim potporama za istu mjeru rizičnog financiranja ako bi takva kumulacija prelazila primjenjivi najviši intenzitet ili iznos potpore koji je u konkretnim okolnostima svakog pojedinog slučaja utvrđen Uredbom (EU) br. 651/2014 odnosno odlukom Europske komisije. Potpore male vrijednosti koje nisu dodijeljene za određene prihvatljive troškove ili se njima ne mogu pripisati, mogu se kumulirati s drugim državnim potporama dodijeljenima u skladu s Uredbom (EU) br. 651/2014, odnosno odlukom Europske komisije.
3. Korisnik potpore dužan je Ministarstvu poljoprivrede (u daljnjem tekstu: Ministarstvo), kao davatelju potpore, dostaviti izjavu o svim potporama male vrijednosti koje je koristio u tekućoj i prethodne dvije fiskalne godine, a koje je dobio od svih davatelja potpora male vrijednosti neovisno o njihovoj razini.

**IZNOS POTPORE**

**VI.**

1. U slučaju spajanja i preuzimanja poduzetnika, u skladu s člankom 3. stavkom 8. Uredbe (EU) br. 1407/2013, pri utvrđivanju prelazi li se primjenjiva gornja granica bilo kojom novom potporom male vrijednosti dodijeljenom novom poduzetniku ili poduzetniku preuzimatelju, u obzir se uzimaju sve prethodne potpore male vrijednosti dodijeljene bilo kojem od poduzetnika uključenih u postupak spajanja. Potpore male vrijednosti koje su propisno dodijeljene prije spajanja ili preuzimanja i dalje su u skladu sa zakonom.
2. Ako se jedan poduzetnik podijeli na dva ili više zasebnih poduzetnika, u skladu s člankom 3. stavkom 9. Uredbe (EU) br. 1407/2013, potpora male vrijednosti dodijeljena prije podjele, dodjeljuje se poduzetniku koji je od nje ostvario korist, što je načelno poduzetnik koji je preuzeo djelatnosti za koje je korištena potpora male vrijednosti. Ako takva raspodjela nije moguća, potpora male vrijednosti razmjerno se dodjeljuje na temelju knjigovodstvene vrijednosti vlasničkog kapitala novih poduzetnika na datum stupanja na snagu podjele.

**PROVEDBENE MJERE, PRIHVATLJIVI TROŠKOVI**

**I INTENZITETI POTPORE**

**VII.**

1. U okviru ovoga Programa dodjeljivat će se potpore za provedbene mjere:

* ulaganje u proizvodnu tehnologiju i postrojenja
* ulaganje u proizvodno-poslovni objekt
* ulaganje u informacijsku i komunikacijsku tehnologiju i
* sudjelovanje na sajmu ili izložbi.

1. Na javni natječaj po ovome Programu podnositelj smije podnijeti samo jednu prijavu i to za samo jednu provedbenu mjeru.
2. Prihvatljivi i neprihvatljivi troškovi, uz intenzitet potpore, u okviru provedbene mjere su

sljedeći:

|  |  |
| --- | --- |
| **Provedbena**  **mjera 1.** | **ULAGANJE U PROIZVODNU TEHNOLOGIJU I POSTROJENJA** |
| Prihvatljivi troškovi | Strojevi, postrojenja (kotao na biomasu, sušionica, parionica i slično) i za njih vezani uređaji i oprema te s njima povezani troškovi dopreme, montaže, puštanja u probni rad i edukacija, izvršeno isključivo od istog dobavljača. |
| Neprihvatljivi troškovi | 1. troškovi nastali prije datuma podnošenja prijave na javni natječaj po ovome Programu 2. motorno vozilo (kamion, viličar i slično), prikolica, transporter i slično te šumska mehanizacija 3. tehnologija za proizvodnju cijepanog (ogrjevnog) drva 4. tehnologija za proizvodnju drvnog briketa 5. sustav ekshaucije (odsisa) 6. potrošni materijal, inventar, sitni alat, ručni alat i slično 7. troškovi vlastitog rada i materijala 8. porez na dodanu vrijednost te sve ostale zakonom regulirane pristojbe 9. carinske i uvozne pristojbe ili druge naknade (bankovne naknade, tečajne razlike i slično) |
| Ukupan iznos sredstava | 16.500.000,00 kuna |
| Intenzitet potpore | 70 % od ukupno prihvatljivog troška |
| Iznos potpore  po korisniku | a) Najniži iznos potpore koji se može dodijeliti je 20.000,00 kuna  b) Najviši iznos potpore koji se može dodijeliti je 1.000.000,00 kuna |

|  |  |
| --- | --- |
| **Provedbena**  **mjera 2.** | **ULAGANJE U PROIZVODNO-POSLOVNI OBJEKT** |
| Prihvatljivi troškovi | * građevinski materijal * izgradnja/ adaptacija/ rekonstrukcija objekta |
| Neprihvatljivi troškovi | 1. troškovi nastali prije datuma podnošenja prijave na javni natječaj po ovome Programu 2. silos, spremište drvne sječke i slično 3. proizvodno-poslovni objekt namijenjen za proizvodnju cijepanog (ogrjevnog) drva 4. jama, bazen za parenje ili kuhanje trupaca i slično 5. troškovi vezani za ishođenje dokumentacije za izgradnju/ adaptaciju/ rekonstrukciju objekta 6. troškovi vlastitog rada i materijala 7. troškovi pripremnih i zemljanih radova 8. troškovi priključaka (električna energija, voda, plin i slično) 9. troškovi uređenja zemljišta/ okoliša (asfalt, ograda i slično) 10. porez na dodanu vrijednost te sve ostale zakonom regulirane pristojbe 11. carinske i uvozne pristojbe ili druge naknade (bankovne naknade, tečajne razlike i slično) |
| Ukupan iznos sredstava | 10.000.000,00 kuna |
| Intenzitet potpore | 70 % od ukupno prihvatljivog troška |
| Iznos potpore  po korisniku | a) Najniži iznos potpore koji se može dodijeliti je 50.000,00 kuna  b) Najviši iznos potpore koji se može dodijeliti je 1.000.000,00 kuna |

|  |  |
| --- | --- |
| **Provedbena**  **mjera 3.** | **ULAGANJE U INFORMACIJSKU I KOMUNIKACIJSKU TEHNOLOGIJU** |
| Prihvatljivi troškovi | * softver/ aplikacija * nadogradnja postojećeg softvera/ aplikacije |
| Neprihvatljivi troškovi | * troškovi nastali prije datuma podnošenja prijave na javni natječaj po ovome Programu * hardver/ stolno, prijenosno računalo i njegovi dijelovi, tablet i slično * održavanje aplikacija |
| Ukupan iznos sredstava | 1.500.000,00 kuna |
| Intenzitet potpore | 70% od ukupno prihvatljivog troška |
| Iznos potpore  po korisniku | a) Najniži iznos potpore koji se može dodijeliti je 10.000,00 kuna  b) Najviši iznos potpore koji se može dodijeliti je 200.000,00 kuna |

|  |  |
| --- | --- |
| **Provedbena**  **mjera 4.** | **SUDJELOVANJE NA SAJMU ILI IZLOŽBI** |
| Prihvatljivi troškovi | * najam izložbenog prostora * uređenje izložbenog prostora vanjskog pružatelja usluge * transport izložaka vanjskog pružatelja usluge i * promidžbeni materijali vezani za nastup na tom sajmu ili izložbi |
| Neprihvatljivi troškovi | * troškovi nastali prije datuma podnošenja prijave na javni natječaj po ovome Programu * dnevnica, smještaj i prijevoz sudionika na sajmu ili izložbi * poslovni pokloni * catering * troškovi održavanja poslovnih sastanaka |
| Ukupan iznos sredstava | 2.000.000,00 kuna |
| Intenzitet potpore | 70% od ukupno prihvatljivog troška |
| Iznos potpore  po korisniku | a) Najniži iznos potpore koji se može dodijeliti je 20.000,00 kuna  b) Najviši iznos potpore koji se može dodijeliti je 350.000,00 kuna |

1. Ako se ne iskoristi ukupan iznosa sredstava predviđen za pojedinu provedbenu mjeru, preostali iznos sredstva bit će preraspoređen za dodjelu potpora u okviru drugih provedbenih mjera, prema redoslijedu od provedbene mjere 4. do 1.

**JAVNI NATJEČAJ**

**VIII.**

1. Na temelju ovoga Programa Ministarstvo će raspisati javni natječaj za dodjelu potpora male vrijednosti za poticanje razvoja poduzetnicima koji obavljaju djelatnosti prerade drva i proizvodnje namještaja na području Republike Hrvatske za 2022. godinu (u daljnjem tekstu: Javni natječaj).
2. Javni natječaj objavljuje se na mrežnoj stanici Ministarstva, <https://poljoprivreda.gov.hr>
3. Javnim natječajem se naročito određuje sljedeće:

* predmet javnog natječaja
* dokumentacija koja čini prijavu na javni natječaj
* uvjeti koje podnositelj prijave mora zadovoljiti
* kriterije za bodovanje prijave
* prihvatljivi i neprihvatljivi troškovi ulaganja
* rokovi, načini i uvjeti za podnošenje prijave
* način isplate potpore i
* način praćenja utroška potpore.

**OBRADA PRIJAVA**

**IX.**

1. Obradu prijava pristiglih na Javni natječaj obavlja stručna radna skupina za provedbu Programa (u daljnjem tekstu: Stručna radna skupina) koju imenuje ministrica poljoprivrede.
2. Prijava podliježe obradi prema:

a) uvjetima za prijem i registraciju prijave

b) uvjetima za administrativnu provjeru prijave

c) uvjetima za provjeru prihvatljivosti podnositelja i

d) kriterijima bodovanja prijave

sadržani u Prilogu ovoga Programa i čine njegov sastavni dio.

1. U slučaju da više prijava ostvari jednak broj bodova, prednost će imati ona prijava koja je ranije podnesena na Javni natječaj, što se dokazuje oznakom datuma i vremenom njezine predaje u poštanski ured.

**X.**

1. Potpora se odobrava podnositelju čija prijava udovoljava svim uvjetima ovoga Programa.
2. Na temelju prijedloga Stručne radne skupine, ministrica poljoprivrede donosi odluku o dodjeli potpore.

**XI.**

Potpora po ovome Programu smatra se dodijeljenom danom donošenja odluke o dodjeli potpore.

**SKLAPANJE UGOVORA** **O KORIŠTENJU SREDSTAVA**

**XII.**

1. Nakon donošenja odluke o dodjeli potpore, Ministarstvo će s podnositeljem sklopiti ugovor o korištenju sredstava (u daljnjem tekstu: Ugovor) kojim se uređuju međusobna prava i obveze.
2. Ugovorom se naročito uređuje:

* visina i namjena sredstava
* način isplate sredstava
* način osiguranja namjenskog korištenja sredstava
* način i postupak kontrole namjenskog korištenja sredstava
* postupanje u slučaju nastupanja nepredviđenih okolnosti tijekom izvršenja ugovora
* način povrata sredstava i
* nadležni sud u slučaju spora.

**PRAVO NA ISPLATU SREDSTAVA**

**XIII.**

Pravo na isplatu sredstava stječe se potpisom Ugovora i dostavljanjem instrumenta osiguranja u svrhu izvršenja ugovornih obveza i garancije namjenskog korištenja sredstava, i to:

* bankarska garancija, neopoziva i na prvi poziv plativa, izdana u korist Ministarstva na odobren iznos potpore, uvećan za kamatu na godišnjoj razini, u visini eskontne stope Narodne banke uvećane za dva postotna poena, s rokom važenja 12 mjeseci od dana potpisa Ugovora, uz respiro period od 15 dana ili
* završni izvještajo realizaciji ulaganja,u slučaju mogućnosti pravdanja sredstava.

**PRAĆENJE NAMJENSKOG UTROŠKA SREDSTAVA**

**XIV.**

1. Korisnik sredstava dužan je Ministarstvu dostaviti završni izvještaj o realizaciji ulaganja, u za to utvrđenom roku.
2. Ministarstvo obavlja neposrednu kontrolu u poslovnim prostorima korisnika i na terenu, a o namjeri izvršenja neposredne kontrole nije dužan prethodno obavijestiti korisnika.
3. Ako korisnik ne koristi dodijeljena sredstva namjenski ili odustane od provođenja ulaganja, Ministarstvo će pokrenuti postupak povrata ukupnog iznosa dodijeljenih sredstava.
4. Korisnik je dužan vratiti sredstva dodijeljena po ovome Programu uz obračunate zakonom propisane kamate ako se naknadno utvrdi:
5. da je u prijavi na javni natječaj po ovome Programu dostavio lažne podatke
6. prijevara koju je potvrdilo nadležno tijelo.
7. Korisnik je dužan vratiti sredstva dodijeljena po ovome Programu uz obračunate zakonom propisane kamate ako se Ministarstvu ne omogući nadzor iz podtočke 2. ove točke.

**IZVOR FINANCIRANJA**

**XV.**

Sredstva za dodjelu potpora po ovome Programu u ukupnom iznosu od 30.000.000,00 kuna osigurana su u Državnom proračunu za 2022. i projekcije za 2023. i 2024. godinu unutar razdjela 060 Ministarstva poljoprivrede, programa 3207 Poticanje razvoja prerade drva i proizvodnje namještaja, na proračunskoj aktivnosti K828006 Mjere razvoja konkurentnosti prerade drva i proizvodnje namještaja

**TRAJANJE PROGRAMA**

**XVI.**

Potpore po ovome Programu mogu se dodjeljivati najkasnije do 31. prosinca 2022.

**ZAVRŠNE ODREDBE**

**XVII.**

1. Provedba ovoga Programa ne predstavlja upravni postupak i u procesu odobravanja, odnosno odbijanja prijava, ne izdaju se upravni akti.
2. Ministarstvo će bilježiti i prikupljati sve informacije u vezi s primjenom ovoga Programa koje su potrebne kako bi se dokazala ispunjenost uvjeta iz Uredbe (EU) br. 1407/2013.
3. Zapisi koje se odnose na ovaj Program čuvaju se deset fiskalnih godina od dana donošenja posljednje pojedinačne odluke o dodjeli potpore.
4. Ministarstvoće s osobnim podacima postupati u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (Tekst značajan za EGP) (SL L 119, 4.5.2016.) i Ispravkom Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 127, 23.5.2018.) i Zakonom o provedbi Opće uredbe o zaštiti podataka („Narodne novine“, broj 42/18.) uz primjenu odgovarajućih tehničkih i sigurnosnih mjera, zaštite osobnih podataka od neovlaštenog pristupa, zlouporabe, otkrivanja gubitka ili uništenja.
5. U skladu s člankom 14. Zakona o državnim potporama („Narodne novine“, br. 47/14. i 69/17.), Ministarstvo će voditi evidenciju potpora male vrijednosti dodijeljenih na temelju ovoga Programa te ih unijeti u registar državnih potpora i potpora male vrijednosti Ministarstva financija.
6. Ovaj Program stupa na snagu danom donošenja.
7. Ovaj Program bit će objavljen na mrežnoj stanici Ministarstva, <https://poljoprivreda.gov.hr>.

**PRILOG:**

**Prijem i registracija prijave**

|  |  |  |  |
| --- | --- | --- | --- |
| **RB** | **UVJETI** | **DA** | **NE** |
| 1. | Prijava podnesena u roku propisanim Javnim natječajem |  |  |
| 2. | Na omotnici naznačen datum i vrijeme predaje prijave u poštanskom uredu |  |  |
| 3. | Na omotnici naveden naziv davatelja potpore, uz obveznu naznaku prema Javnom natječaju |  |  |
| 4. | Na omotnici naveden naziv i adresa podnositelja prijave |  |  |

**Administrativna provjera prijave**

|  |  |  |  |
| --- | --- | --- | --- |
| **RB** | **UVJETI** | **DA** | **NE** |
| 1. | Prijava predana u dva zasebna primjerka kao dvije zasebne cjeline (izvornik prijave i preslika prijave) |  |  |
| 2. | Oba primjerka prijave uvezana, uz korištenje jamstvenika |  |  |
| 3. | Oba primjerka prijave imaju sve ručno numerirane listove |  |  |
| 4. | Svi dokumenti u oba primjerka prijave jednostrano printani/ kopirani |  |  |
| 5. | Oba primjerka prijave sadrže sve dokumente propisane Javnim natječajem |  |  |
| 6. | Prijava je na hrvatskom jeziku i na latiničnom pismu |  |  |
| 7. | Dokumenti u oba primjerka prijave složeni redoslijedom propisanim Javnim natječajem |  |  |
| 8. | Svi obrasci propisani točkom 7. Javnog natječaja u potpunosti popunjeni, u elektroničkom obliku, ispisani, ovjereni potpisom osobe ovlaštene za zastupanje/ vlasnika i pečatom podnositelja i dostavljeni kao izvornik u tiskanom obliku u oba primjerka prijave (u izvorniku prijave i u preslici izvornika prijave) |  |  |

**Provjera prihvatljivosti podnositelja**

|  |  |  |  |
| --- | --- | --- | --- |
| **RB** | **UVJETI** | **DA** | **NE** |
| 1. | Pripada jednoj od kategorija mikro, mali, srednji i veliki poduzetnik (isključivo trgovačko društvo i obrt) |  |  |
| 2. | Registriran za obavljanje djelatnosti u područjima Prerade drva i proizvoda od drva i pluta, osim namještaja; proizvodnja proizvoda od slame i pletarskih materijala (C16) i/ili Proizvodnje namještaja (C31) |  |  |
| 3. | Ima proizvodnju u području djelatnosti C16 i/ili C31 na teritoriju Republike Hrvatske, i to najmanje dvije poslovne godine na dan objave javnog natječaja na temelju ovoga Programa |  |  |
| 4. | Preko 51 % ukupnog godišnjeg prihoda/ primitka u zadnje tri fiskalne godine ostvario je proizvodnjom vlastitih proizvoda, a ne trgovinom repromaterijala i pružanjem usluge obrade pločastih materijala i ostalih drvnih materijala |  |  |
| 5. | Prethodnu 2021. poslovnu godinu završio s pozitivnim financijskim rezultatom |  |  |
| 6. | Ima najmanje dvije zaposlene osobe (vlasnik obrta prijavljen na obvezno mirovinsko i zdravstveno osiguranje u svojstvu obrtnika smatra se zaposlenom osobom u obrtu) |  |  |
| 7. | Nema evidentiran dug po osnovi javnih davanja o kojima službenu evidenciju vodi Porezna uprava |  |  |
| 8. | Ima podmirene sve obveze prema svojim zaposlenicima po bilo kojoj osnovi |  |  |
| 9. | Poduzetnik, njegovi vlasnici ni osobe ovlaštene za zastupanje nemaju izrečenu pravomoćnu osuđujuću presudu za jedno ili više sljedećih kaznenih dijela: prijevara, prijevara u gospodarskom poslovanju, primanje mita u gospodarskom poslovanju, davanje mita u gospodarskom poslovanju, utaja poreza ili carine, subvencijska prijevara, pranje novca, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zločinačko udruženje i počinjenje kaznenog djela u sastavu zločinačkog udruženja. |  |  |
| 10. | Podnositelj se ne nalazi niti u jednoj od situacija koje se odnose na zabranu dodjele potpore male vrijednosti, u skladu s točkom 4. ovoga Programa |  |  |
| 11. | Podnositelj za iste prihvatljive troškove za koje traži bespovratna sredstva nije dobio sredstva iz drugih programa u okviru nacionalnog proračuna i drugih javnih izvora, javnih fondova Europske unije i izvan Europske unije |  |  |
| 12. | Podnositelj nije dobio potpore male vrijednosti koje bi zbrojene s traženim bespovratnim sredstvima prešle 200.000,00 eura u razdoblju od tri fiskalne godine (prethodne dvije i tekuća fiskalna godina) |  |  |
| 13. | Podnositelj nije povezana osoba s davateljem ponude/ troškovnika i ne pripada kategoriji „Jedan poduzetnik“ |  |  |

**Kriteriji bodovanja prijave**

|  |  |  |
| --- | --- | --- |
| **RB** | **KRITERIJI** | **BODOVI** |
| Kriterij 1. | Veličina podnositelja prijave | najviše 5 |
|  | mikro poduzetnik | 5 |
| mali poduzetnik | 4 |
| srednji poduzetnik | 3 |
| veliki poduzetnik | 2 |
| Kriterij 2. | Godine neprekidnog poslovanja podnositelja | najviše 3 |
|  | Više od 10 godina | 3 |
| Više od 5 do 10 godina | 2 |
| Od 2 do 5 godina | 1 |
| Kriterij 3. | Proizvodni program podnositelja | najviše 3 |
|  | Pretežiti finalni program | 3 |
| Pretežiti polufinalni program | 2 |
| Pretežiti program primarne prerade drva | 1 |
| Kriterij 4. | Stavljanje proizvoda na tržište u zadnje dvije prethodne poslovne godine | najviše 5 |
|  | Pretežito tržište izvan Republike Hrvatske | 5 |
| Pretežito tržište Republike Hrvatske | 4 |
| Kriterij 5. | Omjer ulaganja vlastitih sredstava u odnosu na najviši iznos potpore po provedbenoj mjeri | najviše 5 |
|  | od 45 do 50 % | 5 |
| od 40 do 44,99 % | 4 |
| od 35 do 39,99 % | 3 |
| od 30 do 34,99 % | 2 |
| manje od 30 % | 1 |
| Kriterij 6. | Kretanje zaposlenosti u tekućoj u odnosu na prethodnu godinu | najviše 5 |
|  | Povećanje zaposlenosti u 2021. u odnosu na 2020. | 5 |
| Stagnacija zaposlenosti u 2021. u odnosu na 2020. | 3 |
| Kriterij 7. | Vrsta ulaganja koje se sufinancira ovim Javnim natječajem | najviše 6 |
|  | Ulaganje u svrhu proizvodnje finalnog proizvoda | 6 |
| Ulaganje u svrhu proizvodnje polufinalnog proizvoda | 4 |
| Ulaganje u svrhu primarne prerade drva | 2 |
| Kriterij 8. | Područje na kojem se nalazi proizvodnja, prema indeksu razvijenosti\* | najviše 5 |
|  | 1. i II. skupina jedinica lokalne samouprave | 5 |
| III. i IV. skupina jedinica lokalne samouprave | 4 |
| V. i VI. skupina jedinica lokalne samouprave | 3 |
| VII. i VIII. skupina jedinica lokalne samouprave | 2 |

**\*** Odluka o razvrstavanju jedinica lokalne i područne (regionalne) samouprave prema stupnju razvijenosti (NN 132/2017)